Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 569/11/6603	Brezno, 14.2.2012
EEČ : 2-46-12-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno a, odsek 3 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Brezno
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
Medzi obvineným XXXXX a poškodeným XXXXX došlo dňa 09.02.2012 pred probačným a mediačným úradníkom Okresného súdu v Brezne k uzatvoreniu dohody o zmieri, v rámci ktorej sa obvinený ospravedlnil poškodenému za ujmu spôsobenú svojím konaním a toto oľutoval. Obvinený v priebehu prípravného konania motorové vozidlo zn. Mitsubishi L 200, ev. č. XXXXX poškodenému vrátil, nahradil všetky náklady spojené s jeho opravou a dňa 09.02.2012 nahradil poškodenému škodu vo výške 20 € za požičanie motorového vozidla, ktoré používal poškodený v čase, keď mu bolo jeho motorové vozidlo ukradnuté, čím sú nároky poškodenej strany vo vzťahu k obvinenému v súvislosti s náhradou škody v tejto veci celkom uspokojené. 

Dňa 09.02. 2012 obvinený XXXXX  poukázal na depozitný účet Okresnej prokuratúry v Brezne číslo 7000165659/8180, VS: 56911 sumu vo výške 100 € určenú na všeobecne prospešné účely, z ktorej 100 %, t.j. 100 € je určených na peňažnú pomoc obetiam trestnej činnosti
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom OR PZ v Brezne pod spisovou značkou ORP-1210/BR-BR-2011.

Skutková veta: 
Dňa 20.11.2011 v čase okolo 18.00 hod. odcudzil nákladné motorové vozidlo zn. Mitsubishi L 200, ev. č. XXXXX modrej metalízy zaparkované pri autoopravovni v Brezne, Nábrežie XXXXX 2 a to tak, že motorové vozidlo otvoril a naštartoval originálnym kľúčom a z miesta odišiel, čím spôsobil XXXXX, nar. XXXXX, trvale bytom XXXXX škodu vo výške 4.000 €.
Odôvodnenie: 
Poverený policajt OO PZ v Brezne uznesením č. ORP-1210/BR-BR-2011 zo dňa 21.11.2011 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin krádeže podľa § 212 ods. 2 písm. a), ods. 3 písm. a) Tr. zák. na tom skutkovom základe, ako je uvedené vo výrokovej časti tohto rozhodnutia. 

Dňa 24.01.2012 bol Okresnej prokuratúre v Brezne v uvedenej trestnej veci doručený návrh OR PZ, OO PZ v Brezne na podanie obžaloby. 

Vykonaným dokazovaním v prípravnom konaní bolo preukázané, že obvinený svojim konaním naplnil všetky zákonné znaky skutkovej podstaty prečinu krádeže podľa § 212 ods. 2 písm. a), ods. 3 písm. a) Tr. zák.

Z preskúmania spisového materiálu vyplýva, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

Obvinený sa v priebehu prípravného konania ku spáchaniu skutku priznal a svoje konanie oľutoval. Uviedol, že konal skratovo kvôli finančným problémom,  je riadne zamestnaný  a chce viesť slušný a usporiadaný život. Poukázal na to, že je ochotný nahradiť škodu spôsobenú majiteľovi vozidla a zároveň sa mu za svoje konanie ospravedlniť. Skutočnosť, že obvinený škodu nahradil, potvrdil poškodený vo svojom výsluchu a zároveň uviedol, že obvinený sa mu za spáchanie skutku ospravedlnil. 

Vzhľadom na vyššie uvedené skutočnosti bola vec dňa 26.01.2012 so súhlasom prokurátorky predložená probačnému a mediačnému úradníkovi Okresného súdu v Brezne na vykonanie mediácie. 

Zo správy probačnej a mediačnej úradníčky Okresného súdu v Brezne zo dňa 9.2.2012 o výsledku mediácie vyplýva, že obvinený v rámci mediácie vyhlásil, že spáchal skutok, pre ktorý je stíhaný a svoje konanie úprimne oľutoval. Obvinený zároveň vyhlásil, že má záujem vyriešiť predmetnú trestnú vec uzatvorením zmieru a je ochotný zložiť na účet prokuratúry peňažnú sumu. Svedok-poškodený sa v priebehu mediácie vyjadril, že s uzavretím zmieru súhlasí, motorové vozidlo zn. Mitsubishi L 200, ev. č. XXXXX mu bolo vrátené a obvinený mu nahradil všetky náklady spojené s jeho opravou. Žiadal nahradiť škodu vo výške 20 € za požičanie iného motorového vozidla, ktoré používal v čase, keď mu bolo jeho motorové vozidlo ukradnuté. Z úradného záznamu zo dňa 09.02.2012 vyplýva, že obvinený pred probačným a mediačným úradníkom uhradil poškodenému sumu 20 € za požičanie motorového vozidla. Obvinený dňa 09.02.2012 zaplatil na účet prokuratúry č. 7000165 659/8180, VS: 56911 sumu 100 € určenú na všeobecne prospešné účely, z ktorej 100 %, t.j. 100 € je určených na peňažnú pomoc obetiam trestnej činnosti. Následne bol dňa 09.02.2012 pred probačnou a mediačnou úradníčkou Okresného súdu v Brezne uzatvorený zmier medzi obvineným XXXXX a poškodeným XXXXX. 

Obvinený XXXXX je zamestnaný v XXXXX, a.s. Lučenec ako manažér, doposiaľ nebol súdom trestaný, ani evidovaný v priestupkovom konaní.  Z miesta bydliska je hodnotený kladne. 

Nakoľko obvinený a poškodený uzavreli zmier, súhlasili s jeho schválením, obvinený vyhlásil, že spáchal skutok, pre ktorý je stíhaný a vyhlásenie urobil slobodne, vážne a určito, nahradil škodu spôsobenú trestným činom v plnom rozsahu a zároveň zložil na účet prokuratúry sumu určenú na všeobecne prospešné účely, ktorá nie je zrejme neprimeraná závažnosti spáchanej trestnej činnosti a tiež vzhľadom na povahu a závažnosť spáchaného činu, na osobu obvineného a jeho osobné a majetkové pomery možno konštatovať, že v danom prípade boli splnené všetky zákonné podmienky ustanovenia § 220 ods. 1 Tr. por. 

Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Kupcová
prokurátorka